
SLUŽBENO JE: POTPISIVANJEM UGOVORA POTVRĐENO ODRŽAVANJE EUROPSKOG I SVJETSKOG RALLY PRVENSTVA U HRVATSKOJ U IDUĆIM GODINAMA

Zagreb, 14. studenog 2024. – Potpisivanjem ugovora između hrvatskog organizatora i WRC promotora službeno je potvrđeno da će Hrvatska ugostiti Europsko rally prvenstvo (ERC) 2025., kao i Svjetsko rally prvenstvo (WRC) 2026. i 2027.
Ugovor su danas potpisali Predsjednik organizacijskog odbora Croatia Rallyja Daniel Šaškin i Izvršni direktor WRC Promoter GmbH Simon Larkin u nazočnosti Državnog tajnika u Ministarstvu turizma i sporta RH Josipa Pavića te Predsjednika Hrvatskog auto i karting saveza Roberta Markta. 
Daniel Šaškin, predsjednik Organizacijskog odbora Croatia Rallyja, zahvalio je Vladi RH na podršci i svim partnerima na suradnji: "Uz pomoć Vlade RH kao i svih naših partnera, Hrvatska će sljedeće godine biti domaćin ERC-a, a zatim i WRC-a u narednim godinama. Zahvaljujem i WRC promotoru što je prepoznao kvalitetu naše organizacije i odlučio ova automobilistička natjecanja i dalje održavati u Hrvatskoj. Zahvaljujući našem iskustvu i uspješnoj organizaciji, učvršćujemo Hrvatsku kao središte automobilističkog sporta, a vjerujem kako će ovi događaji - i Europsko i Svjetsko rally prvenstvo - kao i do sada uspješno pridonijeti svjetskoj promociji Hrvatske kao atraktivne turističke i sportske destinacije, osobito jer se odražavaju u posezoni odnosno predsezoni. Zahvala i Gradu Zagrebu, našem domaćinu kao i svim našim partnerima te županijama u kojima se WRC utrke održavaju, na podršci.”
“Kada se Croatia Rally pridružio WRC-u 2021. godine, znali smo da će postati “moderan klasik”, i u svakoj od protekle četiri godine nije nas razočarao. Oduševljeni smo što nastavljamo ovu avanturu u naredne tri godine u svim našim prvenstvima. To će zasigurno dodati novi sportski izazov ERC-u, za koji mislimo da će privući ne samo naše redovne natjecatelje u ERC-u, već vjerojatno i neke WRC timove. Želimo zahvaliti Vladi Republike Hrvatske na svim razinama – na čelu s Ministrom sporta i turizma RH Tončijem Glavinom, kao i Danielu Šaškinu i Marinu Frčku, predsjedniku odnosno potpredsjedniku Organizacijskog odbora, kao i cijelom timu Croatia Rallyja, na nepokolebljivoj podršci ovom projektu“ rekao je Simon Larkin, izvršni direktor WRC Promoter GmbH-a.
Potpisivanje ugovora slijed je Odluke o davanju suglasnosti Vlade RH za isticanje kandidature te Zaključka za sufinanciranje Europskog prvenstva u Rallyju (ERC) 2025. i Svjetskog prvenstva u Rallyju WRC za 2026. i 2027. godine, donesenoj na sjednici Vlade RH održanoj 3. listopada 2024. godine. Tom su odlukom osigurane sve odgovarajuće garancije koje su Hrvatsku ponovno pozicionirale u kalendar međunarodnih rally natjecanja.   
"Izuzetno sam ponosan, osobito kao bivši sportaš, što pripadam Vladi RH koja prepoznaje i podržava sport pa tako i velike sportske događaje poput WRC Croatia Rallyja. Ovo je zaista veliki sportski događaj, ne samo zbog svog značaja za automobilizam u Hrvatskoj već i zbog gospodarskog utjecaja na destinacije u kojima se održava. WRC Croatia Rally na izvanredan način povezuje sport i turizam, na zadovoljstvo svih dionika”, izjavio je Državni tajnik u Ministarstvu turizma i sporta RH Josip Pavić.
Robert Markt, predsjednik Hrvatskog auto i karting saveza, izrazio je zadovoljstvo nastavkom održavanja automobilističkog prvenstva u Hrvatskoj: "Ovaj ugovor, kao i sami događaji, iznimno su važni za hrvatski automobilistički sport i njegov razvoj, a ima i dugoročne, direktne koristi za hrvatsko gospodarstvo i promociju Hrvatske kao destinacije vrhunskog sporta. Zahvaljujem Vladi Republike Hrvatske što prepoznaje vrijednost ovog projekta.”
WRC Croatia Rally u Hrvatskoj se održava od 2021. godine te ima iznimno značajan socio-ekonomski utjecaj za Hrvatsku. Studija utjecaja WRC Croatia Rallyja koju je izradio Ekonomski fakultet u Zagrebu pokazala je kako ovaj događaji doprinosi razvoju lokalnog gospodarstva kroz povećanu turističku posjećenost, promociju Hrvatske kao sportske destinacije te snažnu potrošnju u ugostiteljstvu i smještaju. Podaci ekonomske studije otkrivaju da je utrke WRC-a u Hrvatskoj do danas uživo pratilo više od milijun gledatelja, dok je sliku iz Hrvatske putem TV prijenosa i snimki vidjelo gotovo 100 milijuna gledatelja godišnje u 165 zemalja diljem svijeta. Navedeno se snažno odražava i na povećani broj noćenja u regijama gdje se događaj održava, dok se ukupni ekonomski učinci za Republiku Hrvatsku procijenjeni na preko 105 milijuna eura po sezoni. Predviđa se da će ERC i WRC u idućim godinama ostvariti dodatne ekonomske koristi, pružajući priliku za daljnji razvoj turističkih i uslužnih sektora.
Europsko rally prvenstvo - ERC Croatia Rally održat će se od 2. do 5. listopada 2025., dok se svjetsko prvenstvo WRC Croatia Rally u Hrvatsku vraća 2026. i 2027. godine. u svojem “tradicionalnom” travanjskom terminu.

